DA Den Europæiske Unions Tidende C 112/4

Meddelelse fra Kommissionen i henhold til artikel 4, stk. 1, litra a), i Rådets forordning (EØF) nr. 2408/92

Indførelse af forpligtelse til offentlig tjeneste hvad angår ruteflyvning i Italien

(2006/C 112/04)

(EØS-relevant tekst)

I medfør af bestemmelserne i artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet har den italienske regering, i overensstemmelse med beslutninger truffet på mødet for de berørte tjenestegrene i Regionen Sicilien, besluttet at indføre forpligtelse til offentlig tjeneste, hvad angår ruteflyvning på følgende rute:

1. Rute

Pantelleria — Trapani og retur.

1.1. I medfør af artikel 9 i Rådets forordning (EØF) nr. 95/93 af 18. januar 1993, som ændret ved Rådets forordning (EF) nr. 793/2004, om fælles regler for tildeling af ankomst- og afgangstidspunkter i Fællesskabets lufthavne, kan de kompetente myndigheder forbeholde bestemte ankomst- og afgangstidspunkter til gennemførelsen af de ordninger, der er specificeret i denne meddelelse.

1.2. Med henblik på at opfylde de mål, der søges virkeliggjort med indførelsen af forpligtelse til offentlig tjeneste, vil ENAC (det italienske civilluftfartsvæsen) kontrollere, at interesserede luftfartsselskaber har en hensigtsmæssig struktur, og at de opfylder mindstekravene for at beflyve ruten.

2. Forpligtelse til offentlig tjeneste

2.1 Mindste antal afgange

Mindste antal afgange på den ovenfor anførte rute er:

3 afgange Pantelleria — Trapani og 3 afgange Trapani — Pantelleria året rundt med fly, der har 44 pladser.

I tilfælde af skade på det normalt anvendte fly på ruten skal der inden for 4 timer kunne stilles et andet fly til rådighed.

Hvert flys samlede kapacitet skal udbydes til salg i henhold til forpligtelsen til offentlig tjeneste.

2.2. Tidstabel

På ruten Pantelleria — Trapani skal tidstabellen indeholde:

— 1 afgang i tidsrummet 7.30 — 9.30

— 1 afgang i tidsrummet 18.00 — 20.00

På ruten Trapani — Pantelleria skal tidstabellen indeholde:

— 1 afgang i tidsrummet 6.00 — 09.00

— 1 afgang i tidsrummet 17.00 — 19.00

2.3. Flytyper og udbudt kapacitet

Den under pkt. 2.1 anførte ruteflyvning skal foretages med trykregulerede tomotorede turboprop- eller turbojetfly med en daglig kapacitet på mindst 44 pladser hver vej.

Hvis efterspørgslen stiger, skal der udbydes mere kapacitet ved at gennemføre flere flyvninger uden yderligere kompensation og til samme billetpriser som anført under pkt. 2.4.

På de under pkt. 2.1 anførte afgange skal der garanteres en reserve på 3 pladser til sygetransport o.lign. eller til opfyldelse af institutionelle organers behov. Af de 3 nævnte pladser kan 2 først reserveres/sælges 24 timer før afgang og 1 først 12 timer før afgang.

Det luftfartsselskab, der accepterer den offentlige tjeneste, forpligter sig til på de anvendte fly at tilbyde assistance i forbindelse med transport af bevægelseshæmmede passagerer og passagerer med begrænset førlighed; afvisning begrundet af sikkerhedshensyn kan dog forekomme.

2.4. Priser

a) Der må på hver rute anvendes følgende maksimumspriser: Pantelleria — Trapani: 25,00 EUR Trapani — Pantelleria: 25,00 EUR De ovennævnte priser er ekskl. moms og lufthavnsskatter og –afgifter; der må ikke opkræves nogen form for ekstrabidrag. Der tilbydes mindst én form for billetdistribution og –salg, som er helt uden afgifter og ikke pålægger de rejsende yderligere økonomiske byrder. Alle rejsende på ruterne Pantelleria — Trapani og Trapani — Pantelleria har krav på billetter til ovenstående priser.

b) De kompetente myndigheder vil hvert år justere maksimumspriserne i overensstemmelse med det foregående års inflationsrate, der beregnes ud fra det generelle forbrugerprisindeks fra ISTAT/FOI. Der gives meddelelse om justeringer til alle luftfartsselskaber, som beflyver de pågældende ruter, og til Europa-Kommissionen med henblik på offentliggørelse i Den Europæiske Unions Tidende.

c) Hvis der i et halvårsgennemsnit registreres en ændring i vekselkursen EUR/USD og/eller i brændstofprisen på over 5 %, skal billetpriserne ændres i forhold til den registrerede ændring; for brændstofprisens vedkommende i forhold til dens indvirkning på flyveomkostningerne.

En eventuel justering besluttes halvårligt af ministeren for infrastruktur og transport efter aftale med præsidenten for regionen Sicilien på grundlag af en undersøgelse, der foretages af et fælles teknisk udvalg bestående af en repræsentant, der udpeges af ENAC, og en repræsentant, der udpeges af regionen Sicilien; sidstnævnte hører de pågældende luftfartsselskaber.

En given ændring anvendes fra det efterfølgende halvår.

Der gives meddelelse om justeringer til alle luftfartsselskaber, som beflyver de pågældende ruter, og til Europa-Kommissionen med henblik på offentliggørelse i Den Europæiske Unions Tidende.

2.5. Driftens kontinuitet

For at garantere tjenestens kontinuitet, regelmæssighed og punktlighed skal det luftfartsselskab, der accepterer forpligtelsen til denne offentlige tjeneste, forpligte sig til at:

— beflyve ruten i mindst 12 på hinanden følgende måneder, og kun med et varsel på mindst seks måneder afbryde driften af ruten

— tilpasse deres adfærd i forhold til flypassagerer og -forbrugere i henhold til de principper, som er indeholdt i chartret om passagerers rettigheder, for at overholde relevante italienske, europæiske og internationale bestemmelser

— yde en finansiel garanti for korrekt gennemførelse og fortsættelse af tjenesten. Denne sikkerhedsstillelse skal mindst være på 800 000 mio. EUR og udstedes til ENAC — Ente Nazionale dell'Aviazione Civile — som kan anvende sikkerheden til garanti for opfyldelse af forpligtelsen til offentlig tjeneste

— udføre mindst 98 % af de planlagte afgange hvert år med en maksimal aflysningsmargen svarende til 2 % af årsager, der direkte kan tilskrives flyselskabet og med undtagelse af force majeure